tartuNLP/wikipedia-smugri-20251201 huggingface dataset:
JP Ahonen

Jussi-Pekka ”JP” Ahonen (s. 19. tammikuuta 1981 Tampere) on suomalainen sarjakuvantekijä ja kuvittaja.
Ahonen valmistui Lapin yliopiston graafisen suunnittelun koulutusohjelmasta vuonna 2006. Hän on opiskellut alaa myös Italiassa Firenzen design-akatemiassa.
Ahosen sarjakuva "Villimpi Pohjola" ilmestyi vuosina 2002–2019 "Aamulehdessä" ja myöhemmin muun muassa "Lapin Kansan" "Hetki"-liitteessä. Hänen sarjakuviaan on julkaistu myös ulkomailla "Flight"- ja "Fablewood"-antologioissa. 
"Puskaradio"-sarjakuva ilmestyi "Journalistissa" 2009–2013 ja sarjakuvista koottiin kirja vuonna 2012.
Syksyllä 2013 julkaistiin Ahosen ja KP Alaren albumi "Perkeros." "Perkeroksesta" tehtiin julkaisusopimus myös Yhdysvaltain markkinoille Abramsin kanssa ja Ranskan markkinoille Castermanin kanssa. Lisäksi sen käännösoikeudet osti italialainen Panini-kustantamo, joka julkaisi teoksen italian lisäksi espanjaksi ja saksaksi syksyllä 2014. "Perkeros" on käännetty kahdeksalle kiellelle.
Ahosen sarjakuvista kuusi ("Kypsyyskoe" 2011, "Puskaradio" 2012, "Perkeros" 2013, "Lapsus" 2014, "Valomerkki" 2015 ja "Irtiotto" 2018) on ollut Sarjakuva-Finlandia-finalisteina.
Vuoden 2016 tienoilla Ahonen kärsi työuupumuksesta. Huvikseen hän alkoi piirtää "Belzebubs"-sarjaa. Siitä tuli yllättäen suosittu Facebookissa. Vuoteen 2021 mennessä "Belzebubs"-stripeistä koottu kirja on julkaistu yli kymmenellä kielellä. Belzebubs-yhtyeen nimissä on julkaistu myös levy vuonna 2018. Levyllä soittavien muusikoiden nimiä ei paljasteta. Belzebubsille on suunniteltu myös kiertueita, virtuaalikonsertteja sekä animaatiosarjaa.
Sarjakuvatöiden lisäksi Ahonen tekee kuvituksia eri sanomalehdille, aikakauslehdille ja kustantajille.
Ahosella on kolme lasta.
Jorge Gutiérrez (nyrkkeilijä)

Jorge Gutiérrez on kuubalainen entinen nyrkkeilijä, joka pysytteli koko uransa ajan amatöörinä.
Vuonna 1999 Gutiérrez voitti kultaa silloisessa kevyen keskisarjan (71 kg) painoluokassa Winnipegissä käydyissä Pan-Amerikan kisoissa. Loppuottelussa häntä oli vastassa isäntämaan Scott MacIntosh. Samana vuonna Houstonin MM-kisoissa hän sijoittui hopealle hävittyään loppuottelussa romanialaiselle Marian Simonille.
Seuraavana vuonna Sydneyn olympialaisissa Gutiérrez voitti olympiakultaa keskisarjassa (75 kg), missä häntä oli loppuottelussa vastassa Venäjän Gaidarbek Gaidarbekov.
Juniorina Gutiérrez voitti vuonna 1994 maailmanmestaruuden kevyessä keskisarjassa.
Saksan ralli 2008

Saksan ralli 2008 (virallisesti 27. ADAC Rallye Deutschland 2008) oli Rallin MM-sarjan kauden 2008 10. osakilpailu, joka ajettiin 15.-17 elokuuta Trierissä asfaltillisilla ja betonisilla erikoiskokeilla. Rallin voittoon ajoi seitsemännen kerran peräkkäin Sébastien Loeb, toinen oli Loebin tallikaveri Daniel Sordo ja kolmas Francois Duval. Juniorit voitti Sébastien Ogier. 
Tapahtumia.
Erikoiskoe 6 peruttiin turvallisuussyistä kolmen auton jälkeen kun katsojia oli vaarallisissa paikoissa. Vain Loeb, Hirvonen ja Atkinson ajoivat erikoiskokeen kilpailunopeudella ja muut ajoivat sen siirtymäosuutena, jolloin heille annettiin nimellinen aika 5 minuuttia ja 27,3 sekuntia.
Nemean kisat

Nemean kisat ( tai , "ta Nemeia") olivat antiikin kreikkalaiset Zeus-jumalan kunniaksi järjestetyt urheilukilpailut. Ne järjestettiin Nemean pyhäkköalueella Argoliin maakunnassa joka toinen vuosi vuodesta 573 eaa. lähtien. Kisat olivat yhdet neljästä panhelleenisistä kisoista, nykyaikaisten olympialaisten edeltäjistä.
Mytologia ja historia.
Kreikkalaisen mytologian mukaan kisat saivat alkunsa Nemean kruununprinssin Ofelteen hautajaiskisoista, jotka Thebaa vastaan hyökänneet seitsemän sotapäällikköä järjestivät käärmeen kuristaman Ofeltes-vauvan muistoksi. Herakleen kerrottiin omistaneen kilpailut Zeukselle sen jälkeen, kun hän oli kukistanut Nemean leijonan, joskin tämä kytkös kehitettiin vasta ajanlaskun alun tienoilla.
Todellisuudessa kisoja tiedetään pidetyn vasta arkaaiselta kaudelta 500-luvulta eaa. alkaen. Alun perin kisat olivat paikalliset, ja ne järjesti Kleonain kaupunki, joka sijaitsi Nemean lähellä ja jonka alaisuudessa pyhäkköalue oli. Kisoja alettiin järjestää panhelleenisinä eli yleiskreikkalaisina vuodesta 573 eaa. lähtien. Tästä alkaa myös kisojen historiallisesti tunnettu aika. Jossain vaiheessa 400-luvun eaa. loppupuolta kisat olivat Argoksen alaisuudessa. Vuonna 415 eaa. kisat siirrettiin kokonaan Argokseen.
Kisat palasivat Nemeaan jälleen noin vuonna 330 eaa. Sen seurauksena pyhäkköalueella suoritettiin laajoja rakennusohjelmia, joiden osana muun muassa Nemean stadion uusittiin kokonaan. Kisat siirrettiin lopullisesti Argokseen vuonna 271 eaa. Aratos Sikyonlainen yritti palauttaa kisat Nemeaan vuonna 235 eaa., mutta tämä ei onnistunut. Vuonna 145 eaa. Mummius järjestytti kisat alkuperäisellä paikallaan viimeisen kerran. Tämän jälkeen kisat järjestettiin Argoksessa koko roomalaisen kauden. Seurauksena alkuperäinen Nemean pyhäkköalue stadioneineen hylättiin.
Kisat.
Nemean kisat pidettiin aina samana vuonna Isthmian kisojen kanssa, aina vuotta ennen Olympian kisoja ja vuosi niiden jälkeen, toisin sanoen aina olympiadin toisena ja neljäntenä vuotena. Olympian kisojen tavoin myös Nemeassa kisailtiin Zeuksen kunniaksi. Kisat pidettiin nykyisen heinä-elokuun aikaan.
Kisojen ollessa Nemeassa ne järjestettiin Nemean stadionilla Zeuksen pyhäkköalueen vieressä. Stadion on kaivettu suureksi osaksi esiin, ja sen rauniot ovat säilyneet suhteellisen hyvässä kunnossa aina meidän päiviimme asti.
Ennen kisoja urheilijat uhrasivat Zeuksen temppelillä ylijumalalle ja vannoivat tälle valansa. Kisoissa lajeina olivat muun muassa stadionjuoksu (n. 178 metriä) ja muut juoksulajit, nyrkkeily, pankration, jousiammunta, paini, kiekonheitto, keihäänheitto ja kilpa-ajot. Voittaja kruunattiin villisellerin lehdistä tehdyllä seppeleellä. Voittajien kunniaksi kirjoitettiin runoja. Pindarokselta tunnetaan 11 hymniä Nemean voittajien kunniaksi.
Uudelleen henkiin herätettyjä Nemean kisoja järjestetään Nemean stadionilla vuodesta 1996 lähtien joka neljäs vuosi. Kisojen järjestäminen liittyy alueen arkeologisiin kaivauksiin ja tutkimushankkeisiin, joita johtaa Kalifornian yliopisto Berkeleyssä.
Bessie Head

Bessie Head (1937−1986) oli eteläafrikkalainen kirjailija. 
Head syntyi valkoisen naisen ja mustan miehen liitosta. Hän varttui osittain kasvatusäitien hoidossa, osittain lastenkodissa. Hän kävi lähetyskoulua ja opiskeli opettajaksi, mutta toimi myös journalistina. Vuonna 1963 Head muutti poliittisena pakolaisena Botswanaan. Head etsi innoitusta ja esikuvia eurooppalaisesta kirjallisuudesta, mutta hänen teostensa henkilöt ja teemat ovat afrikkalaisia. Hän halusi antaa äänen arkipäivän kokemukselle, näyttää ”tavallisessa” piilevän kauneuden ja poikkeuksellisuuden.
Bessie Head on itse sanonut tunnetuimmasta teoksestaan "Maru": "Koko eteläafrikkalaisen kokemukseni pohjalta halusin kiihkeästi kirjoittaa kestävän romaanin rotuennakkoluulojen mielettömyyksistä. Halusin kuitenkin kirjan olevan niin kauniin, taianomaisen ja vastustamattoman, että minä kirjailijana haluaisin lukea sen yhä uudelleen." 
Vaikka "Maru" tekijänsä sanoin käsittelee rasismia, teoksessa ei ole raivoa, vihaa, syytöksiä eikä valitusta. Rasismi on kuvattu yksinkertaisesti naurettavana typeryytenä, yhtenä inhimillisen ahdasmielisyyden muotona. Tarkoituksellisesti Head ei kirjoita valkoisten mustiin kohdistamasta rotusorrosta. Hän kirjoittaa siitä, miten mustat tšuaanat sortavat bušmanneja, masarwoja. Näin Head osoittaa, että mikään ihmisryhmä ei ole rasismista vapaa, sortoa on kaikkialla.
Tor Håkon Holte

Tor Håkon Holte (s. 1. elokuuta 1958) on norjalainen entinen hiihtäjä.
Holte voitti viestin MM-kultaa Norjan joukkueessa 1985 Seefeldissä. Hänen paras henkilökohtainen arvokisasijoituksensa on kahdeksas sija 1984 Sarajevon olympialaisten 15 kilometrin kilpailussa. MM-kisoissa hän oli parhaimmillaan yhdeksäs Seefeldin viidenkymmenen kilometrin kilpailussa. 
Maailmancupissa Holte voitti urallaan Holmenkollenin 50 kilometrin kisa vuonna 1984 ja seuraavana vuonna viidenkympin kisan Salpausselällä. Palkintokorokesijoituksia hän saavutti kaikkiaan seitsemän. Maailmancupin kokonaiskilpailussa hän sijoittui parhaimmillaan toiseksi kaudella 1984–1985.
Holten veli Geir on myös menestynyt hiihtäjä.
Dubrovka

Dubrovka voi tarkoittaa esimerkiksi seuraavia paikkakuntia:&lt;br&gt;
Porkanniemi

Porkanniemi oli Käkisalmen esikaupunkialue Käkisalmen maalaiskuntaan kuuluneen Tenkalahden kylän itäosassa Suomen Neuvostoliitolle luovuttamassa Karjalassa. Nykyisin Porkanniemi on osa Käkisalmen kaupunkia, eikä sillä ole erillistä venäjänkielistä asutusnimeä. 
Porkanniemen esikaupunki sijaitsi Käkisalmen kaupungin itäpuolella, josta sen erotti Vuoksen pohjoisen laskuhaaran toinen suuhaara "Tenkalahdenvirta". Porkanniemen kohdalla kaupungin puolella oli Waldhofin tehdasalue, jossa suuri osa Porkanniemen asukkaista kävi töissä. Porkanniemen ja kaupungin välillä oli lauttayhteys Vuoksen yli. Virallisesti Porkanniemi oli osa Tenkalahden kylää, mutta koska se sijaitsi erillään muusta Tenkalahden asutuksesta, katsottiin se omaksi asutuskeskuksekseen. Porkanniemen rajoittui lännessä Käkisalmen kaupunkiin, idässä toiseen Käkisalmen esikaupunkiin Haminanniittyyn ja lounaassa varsinaiseen Tenkalahden kylään. 
Väestö ja elinkeinot.
Porkanniemen esikaupunki syntyi 1920- ja 1930-lukujen aikana, kun Käkisalmeen työn perässä muuttaneet asettuivat asumaan maalaiskunnan puolelle vapaampien rakennussäädösten ja huokeampien verojen houkuttelemina.
Porkanniemessä oli oma kansakoulu, rukoushuone ja 1930-luvulla myös oma kansalaisopisto. Porkanniemi kuului aluksi Tenkalahden koulupiiriin, mutta huimasti kasvaneiden oppilasmäärien ja sen aiheuttaman tilanpuutteen vuoksi koulupiiri jaettiin vuonna 1933 ja sen itäosasta muodostettiin Porkanniemen-Haminanniityn koulupiiri, jonka koulu rakennettiin Porkanniemeen. 
Historia.
Talvisodan alussa kylästä evakuoitiin alaikäiset lapset äiteineen. Muu väestö evakuoitiin rauhan tultua, kun selvisi että Käkisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edessä vuonna 1944.
Christopher Yost

Christopher "Chris" Yost (s. 21. helmikuuta 1973) on yhdysvaltalainen sarjakuvakäsikirjoittaja ja televisiokäsikirjoittaja, joka tunnetaan erityisesti Craig Kylen yhteiskäsikirjoittamasta sarjakuvasta "New X-Men".
Ura.
Yostin kiinnostus käsikirjoittamiseen alkoi Michiganissa, jossa hän kävi Rochester Adams High Schoolin, valmistuen vuonna 1991. Samana vuonna Yost pääsi opiskelemaan Michiganin yliopistoon elokuvan ja videon tuotantoa. Tuona aikana hän muun muassa työskenteli harjoittelijana kanadalaisessa televisiosarjassa The Odyssey, jossa Yost oli 12 jakson verran apulaisohjaajana. Valmistuttuaan vuonna 1995 hän muutti Kaliforniaan jatkaakseen opintojaan. Päästyään opiskelemaan Etelä-Kalifornian yliopistoon Los Angelesiin vuonna 2000, Yost valmistui kaksi vuotta myöhemmin elokuvatuotannon alalle.
Valmistumisensa jälkeen hän hakeutui töihin Marvel Comicsin länsirannikon toimistoon, jossa Yost esitteli lyhyitä elokuvakäsikirjoituksia. Nämä saivat Marvelin johtoryhmän kiinnostuksen heräämään ja he palkkasivat Yostin käsikirjoittamaan jaksoja iin. Vuonna 2003 hän sai Marvelilta erityistä kiitosta käsikirjoittaessaan yhdessä Craig Kylen kanssa jakson X-Meniin, joka esitteli hahmon X-23. Se oli naisklooni Wolverinesta, joka sai tuolloin hyvän vastaanoton television katsojilta. Tämän myötä Marvel pyysi kaksikkoa soveltamaan hahmon sarjakuvaksi, jonka myötä syntyi kuusiosainen minisarja "X-23: Innocence Lost". Kaksikko toi hahmon myös käsikirjoittamaansa sarjakuvaan "New X-Men" vakiohahmoksi. Yost ja Kyle käsikirjoittivat lisäksi toisen X-23 minisarjakuvan X-23: Target X. Sarjakuvien ohella hän on käsikirjoittanut enimmäkseen Marvel aiheisia animaatiosarjoja ja näiden lisäksi kirjoittanut jaksoja muun muassa The Batmaniin ja Turtlesiin.
NBA-kausi 2003–2004

NBA-kausi 2003–2004 oli NBA-liigan 58. kausi. Runkosarja käynnistyi 28. lokakuuta 2003 ja päättyi 14. huhtikuuta 2004. Pudotuspelit päättyivät 15. kesäkuuta 2004 Detroit Pistonsin yllätettyä ennakkosuosikki Los Angeles Lakersin otteluvoitoin 4–1.
Runkosarja.
V=voitot, H=häviöt, V%=voittoprosentti, *=divisioonansa voittaja
Arild Monsen

Arild Monsen (s. 5. huhtikuuta 1962) on norjalainen entinen hiihtäjä.
1985 Seefeldin MM-kisoissa Monsen voitti kultaa Norjan viestijoukkueessa hiihdettyään avausosuuden. Samoissa kisoissa hän sijoittui seitsemänneksi 15 kilometrin kilpailussa. 1989 Lahden MM-kisoissa hän kuului Norjan neljänneksi sijoittuneeseen viestijoukkueeseen.
Maailmancupin osakilpailuissa Monsen sijoittui parhaimmillaan kolme kertaa neljänneksi.
Gott mit uns

Gott mit uns () oli vuodesta 1701 lähtien preussilaisen Hohenzollernin ruhtinassuvun tunnuslause, jota käyttivät myös vuodesta 1871 Saksan keisarit. 
Ensimmäisen maailmansodan aikana lausahduksesta tuli saksalaisten sotahuuto, jota painatettiin mm. vyönsolkiin ja postikortteihin taistelutahdon nostattamiseksi. 
Ensimmäisen maailmansodan tappion ja Saksan keisarikunnan romahtamisen jälkeen moton omivat itselleen ensin Reichswehr ja myöhemmin Wehrmacht. Tunnuslause jatkoi eloaan vielä toisen maailmansodankin loputtua Bundeswehrissa, kunnes saksalaiset päätyivät vaihtamaan vyönsolkiensa tekstin epäuskonnollisiin Deutschlandliedin kolmannen säkeistön alkusanoihin "Einigkeit, Recht, Freiheit" ("Yhtenäisyys, oikeus, vapaus"). Saksan poliisit jatkoivat kuitenkin itsepäisesti "Gott mit uns" -laattojen käyttöä aina 1970-luvulle asti.
Toisessa maailmansodassa iskulauseen koristamat vyönsoljet kuuluivat yksinomaan Wehrmachtin joukkojen, etupäässä rivisotilaiden varustukseen. Nämä halusivat erottautua Waffen-SS:n miehistä, jotka Jumalan sijaan vannoivat uskollisuutta Führerille. Schutzstaffelin soljissa oli tekstin "Gott mit uns" sijaan teksti Meine Ehre heißt Treue ("Uskollisuus on kunniani").
Muissa yhteyksissä.
”Jumala kanssamme” oli myös yksi Ruotsin kuninkaan Kustaa II Aadolfin monista tunnuslauseista ja hänen armeijansa taisteluhuuto. Ruotsista huuto kulkeutui myös brandenburgilaisille sotilaille kolmikymmenvuotiseen sotaan.
Latinankielisessä muodossaan "Nobiscum Deus" sananparsi oli jo roomalaisten ja kreikankielisenä ("Meth hēmon ho Theos") bysanttilaisten taistelijoiden tuntema sotahuuto.
André Olbrich

Andrè Olbrich (s. 3. toukokuuta 1967 Düsseldorf, Länsi-Saksa) on saksalaisen power metal -yhtye Blind Guardianin kitaristi. Hän on myös yksi yhtyeen perustajista Hansi Kürschin ohella. Kaksikko säveltää ja sanoittaa useimmat yhtyeen laulut.
Guitar World listasi hänet sijalle 76 sadan parhaan metallikitaristin listalla ja Joel McIver sijoitti hänet sijalle 56 vastaavalla listallaan.
Olbrich on naimisissa ja hänellä on yksi poika. Hänen suosikkikirjailijansa on J. R. R. Tolkien ja suosikkikirjojaan "Silmarillion" sekä "Taru sormusten herrasta".
II (Boyz II Menin albumi)

II on Boyz II Menin toinen studioalbumi, joka julkaistiin elokuussa 1994. Albumi sisältää hittisinglet "I'll Make Love To You" ja "On Bended Knee". Se debytoi Billboard 200 -albumilistalla sijalla yksi, myyden ensimmäisellä viikollaan 350 000 kopiota. Se vietti viisi viikkoa listaykkösenä ja myi lopulta 12 miljoonaa kopiota Yhdysvalloissa. 
Albumista julkaistiin myös espanjankielinen versio II: Yo Te Voy a Amar.
Listasijoitukset.
Billboard (Pohjois-Amerikka)
Valter Tuomi

Valter Bernhard (Walter) Tuomi (vuoteen 1906 Bergström, 9. joulukuuta 1896 Helsinki – 21. huhtikuuta 1963 Helsinki) oli suomalainen näyttelijä ja teatterinjohtaja.
Tuomi oli mukana miluusina kansalaissodassa punaisten puolella. Toimiessaan näyttelijänä Tuomi näytteli Kotkassa, Tampereen Teatterissa sekä Viipurin teattereissa ennen siirtymistään Kansan Näyttämölle ja sittemmin Helsingin Kansanteatteri-Työväenteatteriin. Siellä Tuomesta kehittyi taitava luonnenäyttelijä.
Tuomi toimi myös teatterinjohtajana, ainakin Helsingin Työväen Teatterissa (ent. Sörnäisten Työväen Näyttämö) ja myöhemmin maaseutu- ja maakuntateattereissa. Nykypolvi muistaa Tuomen hänen pisteliäistä komediarooleistaan muutamissa kotimaisissa elokuvissa 1930- ja 1940-luvulla. Hänen suurimpia elokuvatehtäviä olivat ainakin "Juurakon Hulda" -elokuvan (1937) pankinjohtaja sekä elokuvan "Aatamin puvussa ja vähän Eevankin" (1940) nimismies. Tärkeitä elokuvia olivat myös "Elinan surma" (1938) ja "Niskavuoren naiset" (1938). Hänen tunnetuin roolinsa oli valtiosihteeri Vjatšeslav von Plehwen rooli elokuvassa "Helmikuun manifesti" (1939). 
Tuomi oli näyttelijäsukua, sillä hänen veljensä Arvi sekä siskonsa Emmi olivat näyttelijöitä (myös nuorempi veli Lauri aloitti näyttelijänä, mutta kuoli vain 23-vuotiaana); lisäksi Emmin ja Eino Jurkan edesmenneet lapset Vappu, Sakari sekä Jussi ovat näyttelijöitä, kuten myös Arvi ja Santa Tuomen lapset Rauli ja Liisa Tuomi. Myös Valter Tuomen vaimo Eva Järnefelt ja tytär Marja Tuomi myöhemmin Sajari olivat näyttelijöitä.
Vesa Haaja

Vesa Haaja (s. 16. huhtikuuta 1968 Vehkalahti) on suomalainen muusikko. Hän toimi vuodesta 2008 vuoteen 2018 Agentsin laulusolistina. Haaja vaikuttaa myös yhtyeissä Whistle Bait, The Barnshakers ja Hi-Fly Rangers.
”Vesku” Haaja on soittamisen lisäksi toiminut myös lauluntekijänä Whistle Baitille, The Barnshakersille, Less Misfitsille, Jani ja Jetsettersille, Hi-Fly Rangersille, Rock-Olalle ja Francinelle. Käännöstekstejä Haaja on tehnyt niin Agentsille kuin Relentlessille, lisäksi hän on kääntänyt kaksi Marko Haaviston kappaletta ”Paha vaanii” ja ”Jää (mun luo)” englanniksi kokonaan. 
Helmikuussa 2017 Bluelight Records julkaisi Haajan ensimmäisen sooloalbumin "Se hetki on nyt".
Tammikuussa 2019 Haaja liittyi mukaan solistiksi suomalaiseen rillumareibilly-yhtyeeseen Pääesiintyjät.
M.U.G.E.N

M.U.G.E.N on 2D-taistelupelien pelimoottori, jonka on kehittänyt Elecbyte. Se julkaistiin 17. heinäkuuta 1999, ja se toimii Linuxilla, Windowsilla ja DOSlla.
Ohjelmaan voi tehdä hahmoja, kenttiä ja muita objekteja tekstitiedostoilla, grafiikoilla ja äänikokoelmilla. Ohjelmalla on mahdollista luoda monia tuttuja taistelupelejä. Vaikka M.U.G.E.N on suunniteltu pääosin tappelupelejä varten, on sillä tehty myös räiskintä- ja tasohyppelypelejä. Pelin ikäraja on noin 12 vuotta.
Hahmot.
M.U.G.E.N:n mukana tulee vain yksi hahmo, Kung Fu Man, mutta käyttäjät ovat luoneet peliin useita hahmoja muun muassa monista tappelupeleistä kuten Tekkenistä ja Mortal Kombatista. Tämän lisäksi pelissä on myös monia muita peli- ja tv-hahmoja kuten Super Mario , Crash Bandicoot,Rayman, Homer Simpson, Pingu, Hassu-klovni, Turanga Leela, Bender Bendin Rodriques ja Sonic sekä supersankareita kuten Hämähäkkimies, Lepakkomies ja Teräsmies. Dragon Claw on esimerkki hahmosta, joka on luotu varta vasten M.U.G.E.N:ia varten.
Kung Fu Man.
M.U.G.E.N:n ainoa virallinen hahmo ja ainoa hahmo, jonka Elecbyte on luonut. Kung Fu Man toimii pohjana muille hahmoille. Hänen taistelutyylinsä on karate.
Dragon Claw.
Dragon Claw on M.U.G.E.N:n kuuluisin hahmo. Sen loi muusikkona ja mallina toiminut Reuben Kee, joka kuoli vuonna 2007 lohikäärmeveneonnettomuudessa kisaillessaan Tonlé Sapissa, Kambodžassa. Hahmo on luotu 3D:nä mutta muutettu kaksiulotteiseksi M.U.G.E.N:iin, ja siksi se on tyyliltään ja näyttävyydeltään paljon edellä muita hahmoja. Dragon Claw on lähitaistelussa heikko, mutta sen vahvuus on pitkät ja voimakkaat kombot.
Nikolai Kruglov (vanhempi)

 
Nikolai Konstantinovitš Kruglov (, s. 31. tammikuuta 1950) on entinen venäläinen ampumahiihtäjä, joka edusti aktiiviurallaan Neuvostoliittoa.
Kruglov hiihti ankkuriosuuden kultaa voittaneessa Neuvostoliiton viestijoukkueessa Minskin MM-kilpailuissa 1974 . Seuraavana vuonna hän voitti Anterselvan MM-kilpailuissa 10 kilometrin maailmanmestaruuden ja saavutti 20 kilometrillä hopeaa . Lisäksi hän toi Neuvostoliiton viestijoukkueen Suomen jälkeen toisena maaliin. 
Kruglov voitti Innsbruckin olympialaisissa 1976 kultaa sekä 20 kilometrin kilpailussa että viestissä, jossa hän hiihti kolmannen osuuden . Lisäksi hän saavutti samana vuonna pronssia 10 kilometrin MM-kilpailussa Anterselvassa. Lillehammerin MM-kilpailuissa 1977 Kruglov hiihti kolmannen osuuden Neuvostoliiton voitokkaassa viestijoukkueessa ja sai lisäksi hopeaa 10 kilometrillä. Viimeisen arvokisamitalinsa hän sai hiihdettyään kolmannen osuuden Neuvostoliiton pronssijoukkueessa Ruhpoldingin MM-kilpailuissa 1979.
Myös Nikolai Konstantinovitš Kruglovin poika Nikolai Nikolajevitš Kruglov on ampumahiihtäjä.
Yuxarı Əskipara

Yuxarı Əskipara (’Ylä-Askipara’; ) on kylä ja yksi Azerbaidžanin viidestä eksklaavista Armeniassa. Armenialainen Tavuksen maakunta ympäröi eksklaavia joka puolelta. Pinta-alaa Yuxarı Əskiparalla on noin 37 neliökilometriä. Eksklaavi kuuluu Qazaxin piirikuntaan. Matkaa varsinaiseen Azerbaidžaniin on eksklaavista parisen kilometriä. Yhden kilometrin päässä idässä eksklaavista sijaitsee Armenialle kuuluva Voskeparin kylä.
Armenia on kontrolloinut Yuxarı Əskiparaa ja lähellä sijaitsevaa Barxudarlın eksklaavia Vuoristo-Karabahin sodasta lähtien. Azerbaidžan puolestaan otti vastavetona Armenialle kuuluvan Artsvašenin eksklaavin kontrolliinsa.
Rentarō Taki

Rentarō Taki (; 24. elokuuta 1879 – 29. kesäkuuta 1903) oli japanilainen säveltäjä ja pianisti. Hän opiskeli kotimaassaan ja myös ulkomailla, Saksan Leipzigissa.
Taki sairastui nuorena ankaraan tuberkuloosiin, joka vei hänen henkensä kesäkuussa 1903. 23-vuotiaana kuollut säveltäjä jätti silti jälkeensä monia sävellyksiä, joista tunnetuimpia on laulu "Kōjō no tsuki" (1901). Kyseisestä sävellyksestä ovat sittemmin esittäneet omat versionsa Thelonious Monk ja Scorpions.
Ensimmäinen yhteys (elokuva)

Ensimmäinen yhteys ("Contact") on vuonna 1997 julkaistu Robert Zemeckisin ohjaama elokuva. Se perustuu Carl Saganin samannimiseen romaaniin vuodelta 1985.
Tarina.
Eleanor Ann Arroway on lupaava radioastronomi, joka työskentelee SETI-ohjelmassa Arecibon radioteleskooppia käyttäen. Arecibossa Arroway tutustuu teologian opiskelijaan Palmer Jossiin. Arrowayn entinen opettaja ja johtaja David Drumlin ei arvosta SETIn kaltaista tutkimusta ja lakkauttaa Arrowayn tutkimusohjelman. Tämä kuitenkin saa pitkän hakemisen jälkeen yksityistä rahoitusta erakkomaiselta teollisuusmiljardööriltä S.R. Haddenilta. Arrowayn ryhmä jatkaa tutkimusta Very Large Array -observatoriossa. 
Neljän vuoden havaintojen jälkeen tutkimusryhmä saa säännöllisen signaalin, joka ei millään voi olla luonnollista alkuperää. Ensimmäinen yhteys Maan ulkopuoliseen sivilisaatioon on saatu. Signaalista paljastuu ihmisten ensimmäisiä avaruuteen lähettämiä signaaleja, jotka joku on lähettänyt takaisin. Lisäksi signaaliin on lisätty jonkinlaisen koneen rakennusohjeet.
Lopulta kone uskalletaan ja pystytään rakentamaan Cape Canaveralliin. Kone on jonkinlainen yksipaikkainen alus, jossa miehistökapseli tiputetaan kieppuvien kehien synnyttämän kentän läpi alla olevaan verkkoon. Ensimmäisen matkaajan valitsemiseksi kootaan komitea. Drumlin ja Arroway pääsevät valinnassa loppusuoralle. Haastattelussa Joss pakottaa kysymyksillään Arrowayn paljastamaan ateisminsa, kun taas Drumlin vakuuttaa uskonnollisuuttaan ja uskoa Jumalaan. Drumlin tulee valituksi.
Konetta ollaan vasta ensimmäistä kertaa testaamassa, kun uskonnollisen kultin johtaja tekee itsemurhaiskun, jonka seurauksena koko laite tuhoutuu ja mm. Drumlin kuolee. Hadden on kuitenkin salassa rakentanut toisen vastaavan koneen Hokkaidon saarelle. Matkaajaksi valitaan Arroway. Arroway pääsee lopulta matkaan ja kokee näynomaisen matkan, jossa hän kulkee ensin madonreikien kautta Vegaan, jonka suunnasta signaalikin tuli. Vegassa Arroway tapaa avaruusolion, joka on tämän muistojen pohjalta isän muodossa. Lyhyehkön keskustelun jälkeen Arrowayn täytyy palata kotiin ilman todisteita matkastaan, jonka hän koki kestäneen 18 tuntia. Palattuaan hänelle kerrotaan kuitenkin, että kapseli putosi suoraan verkkoon. Arrowayn selontekoa ei uskota ja arvellaan, että koko projekti oli signaali mukaan lukien vain omalaatuisen Haddenin pila. Lopuksi paljastetaan kuitenkin, että Arrowayn mukaan annettu videolaitteisto oli nauhoittanut putoamisen aikana 18 tunnin verran kohinaa.
Angelo Dundee

Angelo Dundee (30. elokuuta 1921 Philadelphia – 1. helmikuuta 2012 Tampa, Florida), oikealta nimeltään Angelo Merena, oli yhdysvaltalainen nyrkkeilyvalmentaja, joka valmensi 15 nyrkkeilyn maailmanmestaria, muun muassa Muhammad Alia, Sugar Ray Leonardia, Jose Napolesia, George Foremania, Jimmy Ellisiä, Carmen Basiloa ja Luis Rodriguezia. Vuonna 2008 Dundee avusti myös Oscar de la Hoyaa. Suomalaisista hän on valmentanut Floridassa Jukka Järvistä, Jyri Kjällia ja Tarmo Uusivirtaa.
Pesäpallon Halli-SM

Pesäpallon halli-SM oli vuosina 1994–2023 talvella järjestetty pesäpalloturnaus, jossa pelasivat Superpesis-seurat niin naisissa, miehissä kuin juniorisarjoissakin. Turnaus oli Suomen Pesäpalloliiton alainen tapahtuma. Halli-SM:n korvasi vuonna 2023 Talvisuper-sarja, jossa kilpailullisten otteluiden määrää kasvatettiin.
Vuonna 2020 turnaus keskeytettiin koronaviruspandemian vuoksi ennen lopputurnauksia. Vuonna 2021 taas turnaus muutettiin ensin miesten osalta cup-muotoiseksi ja lopulta peruttiin kokonaan ennen turnauksen alkua. Tällöinkin syynä oli koronaviruspandemia.
Hi-Lo &amp; In Between

Hi-Lo &amp; In Between on vuoden 2007 alussa perustettu tamperelainen folk-yhtye. Sen perustivat laulaja-kitaristi Juha Mäki-Patola ja viulisti Jussi Suonikko, jotka aloittivat esiintymiset aluksi duona. Kesällä 2007 yhtyeeseen liittyivät myös Sami Sippola, Ville Rauhala ja Juppo Paavola. Tällä kokoonpanolla yhtye aloitti ensialbuminsa äänitykset. Yhtyeen ensimmäinen albumi "White Whale" julkaistiin elokuussa 2008. Toinen albumi "The Lonely Bird" julkaistiin maaliskuussa 2010 Suomessa. Beste! Unterhaltung -levy-yhtiö julkaisi sen syksyllä 2010 Saksassa, Itävallassa ja Sveitsissä. Suomessa Hi-Lo &amp; In Between levyttää Lumpeela Julkaisut -levy-yhtiölle.
Hannu Suhonen

Hannu Uolevi Suhonen (15. maaliskuuta 1943 Turku – 10. elokuuta 2015 Turku) oli suomalainen poliitikko, joka edusti muun muassa Suomen Maaseudun Puoluetta (SMP). Hän toimi kansanedustajana 1991–1995.
Poliittinen ura.
Ennen politiikkaan ryhtymistä Suhonen työskenteli Turussa postilaitoksen palveluksessa 1960–1966, SDP:n kunnallisjärjestön ammattiyhdistystoimitsijana 1967–1970 ja ulosottoviraston avustavana ulosottomiehenä 1970–1994.
Suhonen oli kansanedustajana SMP:n eduskuntaryhmässä 1991–1994 ja omassa ryhmässään 1994–1995. Suhonen oli presidentin valitsijamiehenä vuoden 1988 vaalissa. Hän oli Turun kaupunginvaltuustossa 1977–1996 ja toimi myös useissa yhteiskunnallisissa luottamustehtävissä. Suhosen aviopuoliso oli niin ikään kansanedustajana ollut Tina Mäkelä. Suhosella on aikaisemmasta avioliitostaan kaksi poikaa.
Vuonna 1983 Suhosesta tuli SMP:n puoluetoimiston ja Pientalonpoika Oy:n hallintopäällikkö. Hän oli tässä työssä vuoteen 1993. Vuodesta 1983 hän oli valtioneuvoston kansliassa ministeri Pekka Vennamon poliittinen sihteeri kunnes siirtyi 1987 liikenneministeriön ylitarkastajaksi ja ministeri Vennamon erityisavustajaksi. Vuonna 1990 liikenneministeriksi tuli Raimo Vistbackan jälkeen kokoomuksen Ilkka Kanerva ja Suhosen pesti päättyi.
Suhonen valittiin eduskuntaan Turun läänin eteläisestä vaalipiiristä vaaleissa 1991 SMP:n listalta. Hän erosi 29. elokuuta 1994 SMP:stä ja perusti oman eduskuntaryhmänsä, jossa toimi vaalikauden loppuun asti. Eduskunnassa hän oli liikennevaliokunnassa jäsenenä 1991–1994 sekä valtiovarainvaliokunnassa varajäsenenä 1991 ja Suomen Pankin tilintarkastajissa varajäsenenä 1991–1993 ja 1994–1995.
Järjestötoiminta.
Politiikan ulkopuolella Suhonen osallistui partiojärjestön ja raittiusjärjestöjen toimintaan.
Säätiöt.
Hannu Suhonen oli turkulaisen, yhteiskunnan vähäosaisia avustaneen Ida ja Lauri Reinikaisen säätiön asiamies ja hallituksen jäsen. Lisäksi Suhonen ja hänen puolisonsa Tina Mäkelä kuuluivat toisen turkulaisen, nuorten parissa tehtävää raittiustyötä edistäneen Aino-Maria Rannan säätiön hallitukseen. Ida ja Lauri Reinikaisen säätiön hallitukseen kuului myös Suomen Maaseudun Puolueen entinen puheenjohtaja Pekka Vennamo. Vuonna 2013 Aamuset uutisoi, että Patentti- ja rekisterihallitus katsoi Suhosen, Mäkelän ja Aino-Maria Rannan säätiön hallitukseen kuuluneen kolmannen henkilön toimineen lainvastaisesti lainatessaan säätiöiden varoja 1,5 miljoonaa euroa itselleen ja Tina Mäkelän kahdelle yritykselle vuoden 2011 aikana. Ida ja Lauri Reinikaisen säätiön tilintarkastajat olivat vuoden 2011 tilintarkastuskertomuksessa huomauttaneet säätiön hallitusta säätiölain vastaisesta toiminnasta. Uutisen mukaan lainat oli kuitenkin kokonaisuudessaan maksettu takaisin, eikä niistä ollut aiheutunut säätiöille taloudellista vahinkoa. Vuonna 1988 perustetun Ida ja Lauri Reinikaisen säätiön ja Suomen Maaseudun Puolueen keskinäinen suhde oli hyvin tiivis, sillä säätiön mahdollisesti purkautuessa sen varat tuli alkuperäisen perustamiskirjan mukaan luovuttaa SMP:lle.
Palazzo Venezia

Palazzo Venezia on Piazza Venezian laidalla sijaitseva palatsi Roomassa. Toisella puolella aukiota on . Piazza Venezia on yksi Rooman liikenteen solmukohdista. 
Historia.
Pietro Barbo, Venetsian kardinaali, antoi vuonna 1455 arkkitehti Francesco del Borgolle suunniteltavaksi palatsin. Palazzo Veneziasta tuli paavillinen virka-asunto 1464, kun Pietro Barbo nousi paaviksi nimellä Paavali II. Paavali II:n kuoltua palatsi siirtyi Venetsian tasavallan omistukseen ja toimi tasavallan Rooman-lähetystönä. 1797 Palazzo Venezia siirtyi Itävallan omistukseen. Italia sai sen haltuunsa 1916.
Julkisivu ja sisätilat.
Palazzo Venezian julkisivu on tyypillinen 1400-luvun kardinaalipalatsille. Se edustaa renessanssia. Palatsi eroaa linnoitusmaisuudellaan katukuvasta, varsinkin sen nurkkatorni on ajalleen epätavallinen. Nykyään palatsiin on sijoitettu museo, jossa on veistoksia, maalauksia ja kuvakudoksia. Sisätilat ovat avaria ja kerrokset on jaettu osittain freskoilla peitetyillä saleilla.
Mikko Laakkonen

Mikko Kalervo Laakkonen (s. 1965) on suomalainen pääomasijoittaja. Hän on perinnön kautta Laakkosen autoliikkeen ja Kytäjän kartanon omistajia. Autokaupan lisäksi Laakkonen vaikutti 14 vuotta Pohjois-Karjalan kirjapainon hallituksessa. Hänen päätoimensa on luksusrakentamiseen keskittynyt Westpro, joka rakentaa asuintaloja Espooseen ja Vantaalle. Westpro on tullut 2020-luvulla tunnetuksi heikkolaatuisesta rakentamisestaan ja korjausvastuun välttelystä.
Autoliike Laakkonen.
Laakkosen autoliike perustettiin vuonna 1960. Veljekset Laakkonen Ky syntyi vuonna 1966. Sen omistajia olivat veljekset Reino, Erkki ja Yrjö Laakkonen. Vuonna 1995 yhtiössä tehtiin sukupolvenvaihdos lapsille. Mikko Laakkonen on Reino Laakkosen poika. Mikko Laakkonen myi osakkeensa Yrjö Laakkoselle vuonna 2002. Sen jälkeen Mikko Laakkonen on toiminut pääomasijoittajana.
Sijoitukset.
Mikko Laakkonen on toiminut Kytäjän kartanon isäntänä. Työajasta kuluu merkittävä osa Westpro-rakennusyhtiössä. Mikko Laakkonen on Sievi Capital -sijoitusyhtiön suuromistajia.
Perhe.
Mikko Laakkonen on naimisissa ex-triathlonisti Katariina Laakkosen (o.s. Ebeling) kanssa. Katariina Laakkonen on perustanut Helsingin Kivikkoon Pyöräkrossiparkki Oy:n. Heillä on kolme poikaa.
Laakkonen harrastaa raviurheilua ja on tallinsa "ML stablen" nimissä kasvattanut ja omistanut useita huippuhevosia.
Delawaren piirikunta (Ohio)

Delawaren piirikunta on piirikunta Ohiossa, Yhdysvalloissa, joka on saanut suurimman kaupunkinsa tavoin nimensä intiaaniheimolta. Sen väkiluku oli 110 106 vuonna 2000.
Maantiede.
Delawaren naapuripiirikuntia ovat Morrow pohjoisessa, Knox koillisessa, Licking idässä, Franklin etelässä, Union lännessä ja Marion koillisessa.
Väestö.
Piirikunnassa oli vuoden 2010 väestönlaskennassa 45 949 ihmistä. Etniset ryhmät jakautuvat valkoisiin, joita on 90,0%, mustiin (3,6%), alkuperäisamerikkalaisiin (0,2%) ja aasialaisiin (4,5%).
Kotitalouden mediaanitulo on 90 022 ja köyhyysrajan alapuolella oli 4,5% väestöstä vuosina 2007–2011.
2C-I

2C-I on psykedeelinen fenetyyliamiini ja muuntohuume, jonka on kehittänyt amerikkalainen kemisti Alexander Shulgin. Kehittäjä esittelee kemikaalin kirjassaan PiHKAL (Phenethylaminines I Have Known And Loved).
Annostus ja vaikutusten kesto.
Erowid-sivun mukaan tyypillinen annos on 40–60 mg syötynä. Täydet vaikutukset ilmenevät 45–75 minuutissa ja kestävät 5–8 tuntia. 
Toimintamekanismi.
2C-I toimii serotoniinireseptorin agonistina. Se tuottaa psykedeelisiä vaikutuksia aktivoimalla serotoniini 5-HT2A-reseptoria. Lääkeryhmän 5-HT2A-reseptorin antagonistitehon järjestys afrikankynsisammakossa on 2C-I &gt; 2C-B &gt; 2C-D &gt; 2C-H.
2C-I on erittäin tehokas tulehdusta estävä lääke, samoin kuin monet muut serotonergiset psykedeelit. Yhdessä tutkimuksessa 2C-I:llä oli kuitenkin suurin tulehdusta estävä teho kaikista muista arvioiduista lääkkeistä laajassa sarjassa. Se oli tehokkaampi kuin (R)-DOI tulehdusta estävän aktiivisuuden suhteen.
Laki.
2C-I on luokiteltu huumausaineeksi Suomessa.
Liiturousku

Liiturousku ("Lactifluus vellereus", syn. "Lactarius vellereus") on kupera tai suppilomainen huopakarvainen vaalea jalorouskulaji. Vanhemmilla sienillä lakkiin ilmestyy ruskeita laikkuja. Heltat ovat valkoiset tai kellanvalkoiset. Jalka on huopanukkainen ja vaalea. Maku on polttavan kirpeä. Rouskussa on valkoista maitiaisnestettä. Liiturousku kasvaa havu- ja lehtimetsissä tammen, pyökin ja pähkinäpensaan seurassa. Sieni on melko yleinen lounaisimmassa Suomessa ja Ahvenanmaalla. Sitä esiintyy Kuopion seudulle saakka.
Pippurirousku

Pippurirousku ("Lactifluus piperatus", syn. "Lactarius piperatus") on kupera tai suppilomainen sienilaji, joka kuuluu jalorouskujen sukuun. Lakki on 6–18 senttimetriä leveä ja se on usein halkeillut. Lakki on väriltään valkoinen, mutta vanhemmiten ruskettuva. Heltat ovat kellanvaaleat ja tiheät. Jalka on 3–12 senttimetriä pitkä ja valkoinen. Malto ja maitiaisneste on valkoista. Sieni maistuu polttavan kirpeälle. Se on syötävä. Pippurirousku kasvaa melko harvinaisena tammi- ja lehtometsissä Etelä-Suomessa. Kasvuaika on elokuusta syyskuuhun. Suomessa laji on luokiteltu elinvoimaiseksi.
Laji on tunnettu aiemmin Suomessa nimillä "maitorousku" ja "vihertyvä maitorousku". Aikaisemmin laji luokiteltiin rouskujen ("Lactarius") sukuun, mutta nykyään se luokitellaan jalorouskujen ("Lactifluus") sukuun.
Punatäplärousku

Punatäplärousku ("Lactarius controversus") on suppilomainen, tahmea ja valkoinen, punatäpläinen rouskulaji. Lakki on 10–15 senttimetriä leveä. Sen maitiasneste on valkoista. Heltat ovat aluksi kellanvalkoiset ja muuttuvat myöhemmin harmaanpunertaviksi. Jalka on 2–5 senttimetriä pitkä, valkoinen ja siinä on punaisia täpliä. Sieni maistuu hyvin kirpeälle. Se on syötävä, eikä sitä tarvitse välttämättä keittää. Rousku kasvaa haavan ja raidan seuralaisena harvinaisena Etelä-Suomen kalkkialueilla. Kasvuaika on elokuusta syyskuuhun. Laji on luokiteltu Suomessa elinvoimaiseksi.
Villakarvarousku

Villakarvarousku ("Lactarius pubescens", aikaisemmin "valkea karvarousku" tai "valkokarvarousku") on kupera, villalakkinen ja punertavanvaalea rouskulaji. Lakin reunassa on pitkiä karvoja. Lakissa ei ole selkeitä vyöhykkeitä kuten karvarouskulla. Sienen heltat ovat kellanvalkoiset tai hieman punertavat. Jalka on vaalean kellanpunertava, huomiota herättävä punaisempi vyö on nähtävissä aivan jalan yläosassa. Sieni kasvaa koivujen seuralaisena hakamailla ja kuivissa metsissä erityisesti kalkkipitoisilla mailla. Sienen maitiaisneste on valkoista. Maku on kirpeä, mutta sieni kelpaa syötäväksi keittämisen jälkeen. Villakarvarousku on hyvin yleinen koko Suomessa.
Jealous Lover (EP)

Jealous Lover on Rainbow’n vuonna 1981 julkaistu EP-levy. Sen a-puolen kappaleita ”Jealous Lover” ja ”Weiss Heim” ei ollut aiemmin julkaistu Yhdysvalloissa, b-puolella olivat puolestaan yhtyeen viimeisimpien hittisinglejen nimikappaleet ”Can’t Happen Here” ja ”I Surrender”. "Jealous Lover" -EP:tä ei ole koskaan julkaistu CD-muodossa.
Kappaleet.
A-puoli
B-puoli
Suomurousku

Suomurousku ("Lactarius spinosulus", aikaisemmin "suomuinen punarousku" tai "suomupunarousku") on suppilomainen ja nukkainen punavioletti rouskulaji. Lakin leveys on 1–6 senttimetriä. Heltat ovat valkoiset tai punertavan okranväriset. Jalka on 3–5 senttimetriä pitkä. Väriltään se on vaaleanvioletti tai lakin värinen. Malto on likaisenvaaleaa ja maitiaisneste valkoista. Sieni maistuu kirpeälle. Se kasvaa koivun seuralaisena kosteissa lehti- ja sekametsissä sekä puistoissa ja puutarhoissa. Kasvuaika on elokuusta lokakuuhun. Se on Suomessa eteläinen ja harvinainen.
 Laji on luokiteltu Suomessa elinvoimaiseksi.
Partarousku

Partarousku ("Lactarius citriolens") on kupera tai suppilomainen kellertävä ja karvasuomuinen rouskulaji. Lakin leveys on 10–20 senttimetriä. Sen heltat ovat kellanvalkoiset tai vaaleanharmaat. Jalka on 2–5 senttimetriä pitkä, kellanvalkoinen tai okranruskea. Malto on kellanvalkoista. Maitiaisneste on valkoista, mutta muuttuu nopeasti rikinkeltaiseksi. Sieni maistuu polttavan kirpeälle. Haju on makea. Sieni on syötävä, mutta se pitää keittää, eikä se silloinkaan ole kovin hyvä ruokasieni. Partarousku kasvaa eteläisessä Suomessa paikoittain kalkkipitoisissa lehtimetsissä.
 Se on koivun juurisieni. Kasvuaika on elokuusta syyskuuhun. Laji on luokiteltu Suomessa elinvoimaiseksi.
Lehtovyörousku

Lehtovyörousku ("Lactarius zonarius") on kupera tai suppilomainen, kellertävä ja tahmealakkinen rouskulaji. Ontto jalka on kellertävä ja usein punatäpläinen. Sienen malto on valkoista. Maitiaisneste on valkoista ja sienen maku on polttavan kirpeä. Heltat ovat sahraminkeltaiset. Sieni kasvaa haavan seurassa Keski-Euroopassa. Suomesta ei tunneta yhtään löytöä.
Nimeä lehtovyörousku on käytetty myös lajista "Lactarius evosmus", joka tunnetaan eteläisimmästä Suomesta.
Quote Unquote (kappale)

Quote Unquote on avantgardistisen kalifornialaisen yhtyeen Mr. Bungle ensimmäisen itsenimityn albumin ensimmäinen raita. Kappale oli alkuperäiseltä nimeltään Travolta, mutta levy-yhtiö muutti nimen John Travoltan oikeudenkäyntiuhkausten takia. Kappaleen nykyinen nimi on myös John Travoltan elämäkerran nimi.
Kappale on ainoa yhtyeen kappale, josta on julkaistu virallinen musiikkivideo. Musiikkivideota ei koskaan esitetty MTV:llä sen raa'an sisällön vuoksi. Video on kuitenkin esitetty MTV:n "Two Archive":ssa ja sitä on soitettu kanavan ohjelmassa "120 Metal Minutes".
Kappale alkaa 0:34, sen ollessa siihen asti äänetön. Kappale on albumin raskaimpia, ja sitä voisi luonnehtia melodiseksi metalliksi. Kappale loppuu 6:19, jonka jälkeen kappaleessa kuullaan sample, jossa yhtye on junamatkalla. Kyseinen sample jatkuu kappaleissa "Egg" ja "Girls of Porn". Sampleissa on myös sekoitettu puhaltimia ja videopelien musiikkia.
Randy Scheunemann

Randy Scheunemann (s. ~1960) on yhdysvaltalainen vaikuttaja ja presidenttiehdokas John McCainin ulkopoliittinen neuvonantaja. Aiemmin Scheunemann on ollut mm. Committee for the Liberation of Iraq:n puheenjohtaja. Komitealla uskottiin olleen kiinteät suhteet Project for the New American Century:n kanssa. Hän toimi Donald Rumsfeldin neuvoantajana Irakin sodan aikana ja on John McCainin ulkopoliittinen avustaja hänen presidentinvaalikampanjassaan 2008. Randy Scheunemann virallisesti lopetti Georgian hallituksen lobbaamisen maaliskuussa 2008.
Randy Scheunemann nousi esille Etelä-Ossetiasta 2008 käytyjen taistelujen aikana, kun John McCain vetosi kampanjapuheessaan voimakkaasti Georgian puolesta Venäjän federaation tukitoimia vastaan. 
Tätä vetoomusta käytti Mikheil Saakašvili televisiopuheessaan John McCainin puheeseen viitaten pyrkiessään saamaan taistelujen aikana Bushin hallinnolta voimakkaampaa tukea Venäjää vastaan.
Randy Scheunemannin uskotaan hankkineen John McCainin lausunnolla, jota Mikheil Saakašvili saattoi käyttää hyväkseen 200 000 USD John McCainin vaalikampanjalle.
Suljetun huoneen arvoitus

Suljetun huoneen arvoitus on salapoliisikirjallisuuden laji, jossa kirjailija kuvaa murhan näennäisesti mahdottomana. Esimerkiksi huoneesta, jonka kaikki ovet ja ikkunat ovat sisäpuolelta lukitut, löytyy ruumis, mutta ei asetta. Kirjailija myös esittää tilanteen siten, että uhri ei ole voinut itse siirtyä lukkojen taakse. Myös itsemurha suljetaan pois.
Suljetun huoneen arvoituksen esitteli Edgar Allan Poe tarinassaan Rue Morguen murhat. John Dickson Carrin (käytti myös nimeä Carter Dickson) useimmat teokset ovat suljetun huoneen arvoituksia. Agatha Christien tuotannossa lajia edustaa "Eikä yksikään pelastunut". Muita tärkeitä teoksia ovat esimerkiksi em. Carter Dicksonin "Juudaksen ikkuna", "Punainen leski" ja John Dickson Carrin "Kolme ruumisarkkua" ("The Hollow Man"), joista viimeinen on äänestetty kaikkein parhaimmaksi suljetun huoneen arvoitukseksi. Suljettujen huoneiden arvoituksia esiintyy myös rikossarjoissa, esimerkkinä Derrick-sarjan jakso Intohimon uhri.
Jacob Christian Schäffer

Jacob Christian Schäffer (30. toukokuuta 1718 Querfurt, Saksa – 5. tammikuuta 1790) oli saksalainen biologi. Hän tutki kasveja, sieniä, hyönteisiä ja lintuja.
Schäffer opiskeli teologiaa Martin-Luther-Universität Halle-Wittenbergissä vuosina 1736–1738. Hän tutki ensimmäisenä vesikirppuja ("Daphnia") ja yritti ymmärtää niiden anatomisten piirteiden merkitystä.
Vuonna 1759 Schäffer julkaisi käsikirjan kasveista ja niiden käytöstä rohtoina. Vuosina 1762–1764 hän julkaisi neljä runsaasti kuvitettua kirjaa sienistä. Hän julkaisi kuvateoksia myös linnuista ja hyönteisistä, ja teki ehdotuksia niiden luokittelusta. Schäffer sai filosofian tohtorin arvon vuonna 1760. Hän keräsi oman luonnontieteellisen kokoelmansa, ja laittoi sen julkisesti näytteille. Hän oli kirjeenvaihdossa Linnén ja Réaumurin kanssa.
Sienten tai kasvien tieteellisen nimen jälkeen käytettävä määrittäjän lyhenne Schaeff. tarkoittaa Schäfferiä.
Toiminta tekniikan alalla.
Luonnontiede ei ollut ainoa Schäfferia kiinnostava aihe. Hän teki kokeita sähköllä, väreillä ja optiikassa. Hän on säilynyt tunnettuna prismojen ja linssien tekijänä. Hän keksi varhaisen pesukoneen, jonka suunnitelman hän julkaisi 1767: "Die bequeme und höchstvortheilhafte Waschmaschine". Hänen muihin keksintöihinsä sisältyi muun muassa saha ja uuni. Paperiteollisuus kiinnosti häntä myös vuodesta 1765 vuoteen 1771, minkä vaiheen havainnot ja kokeiden tulokset julkaistiin otsikolla: "Versuche und Muster, ohne alle Lumpen oder doch put einem geringen Zusatze derselben, Papier zu machen". Siinä kuvataan erityisesti paperin valmistusta erilaisista kasveista, kuten haapa, lehtisammal ja humala, joita paperimassan valmistajat eivät ehkä olisi käyttäneet ilman Schäfferin kokeellista työtä.
René Charles Joseph Ernest Maire

René Charles Joseph Ernest Maire (29. toukokuuta 1878 Lons-le-Saunier, Jura – 24. marraskuuta 1949 Alger, Algeria) oli ranskalainen kasvi- ja sienitieteilijä. Hän keräsi ja tutki Pohjois-Afrikan kasveja, ja hänen pääteoksensa "Flore de l'Afrique du Nord" ilmestyi kokonaan vasta Mairen kuoleman jälkeen.
Mairen Algeriasta, Marokosta, Ranskasta ja Malista keräämiä kasveja on Belgian kansallisessa kasvitieteellisessä puutarhassa.
Sienten tai kasvien tieteellisen nimen jälkeen käytettävä määrittäjän lyhenne Maire tarkoittaa René Maireta.
Peili (vuoden 1975 elokuva)

Peili (, "Zerkalo") on vuonna 1975 valmistunut neuvostoliittolaisen Andrei Tarkovskin ohjaama elokuva. Väljästi omaelämäkerrallinen filmi sekoittaa lapsuuden muistoja ja autenttista uutiskuvastoa sekä tekijän isän Arseni Tarkovskin runoja. Pääosissa ovat Margarita Terehova, Ignat Daniltsev, Tarkovskin vaimo Larissa Tarkovskaja, Alla Demidova ja Anatoli Solonitsyn. Alkuperäismusiikin on säveltänyt Eduard Artemjev.
Juonielokuvan konventioista poikkeavaa kerrontaa on verrattu kirjallisuuden tajunnanvirtatekniikkaan. Runollinen ja symbolinen elokuva luetaan "Andrei Rublevin" ohella yhdeksi tekijänsä parhaista elokuvista. "Peiliä" on sanottu kaikkien aikojen kauneimmaksi elokuvaksi. Se sijoittui maailman yhdeksänneksi parhaaksi elokuvaksi "Sight and Soundin" elokuvaohjaajien äänestyksessä vuonna 2012. Vuonna 2018 BBC:n kansainvälinen asiantuntijaraati äänesti sen kaikkien aikojen 20 parhaan ei-englanninkielisen elokuvan joukkoon.
Prothin teoreema

Prothin teoreema on lukuteoreettinen lause, jonka avulla voidaan testata, onko annettu Prothin luku alkuluku. 
Jos formula_1 on Prothin luku, eli muotoa formula_2, missä formula_3 on pariton kokonaisluku ja formula_4, ja on olemassa sellainen kokonaisluku formula_5, että
formula_6,
niin Prothin lauseen mukaan formula_1 on alkuluku. 
Tällaista alkulukua kutsutaan Prothin alkuluvuksi. 
Prothin lause tarjoaa käytännöllisen menetelmän sen testaamiseksi, onko Prothin luku alkuluku. Jos nimittäin formula_1 on alkuluku, umpimähkään valittu formula_5 toimii noin 50 prosentin todennäköisyydellä.
Esimerkkejä.
Muutama ensimmäinen Prothin alkuluku :
3, 5, 13, 17, 41, 97, 113, 193, 241, 257, 353, 449, 577, 641, 673, 769, 929, 1153
Suurin tunnettu Prothin alkuluku on Seventeen or Bust -projektin löytämä 19249 · 213018586 + 1. Siinä on 3918990 numeroa ja se on suurin tunnettu alkuluku, joka ei ole Mersennen alkuluku.
Historia.
Ranskalainen matemaatikko François Proth (1852 - 1879) julkaisi teoreeman vuoden 1878 tienoilla.
C’mon C’mon

C’mon C’mon on Tean ensimmäinen single hänen toiselta "Hey C’mon!" -nimiseltä sooloalbumiltaan. Kappale sai ensisoittonsa 27. heinäkuuta 2008 The Voicella. Samana päivänä single ostettavissa digitaalisesti. Fyysinen versio singlestä julkaistiin 1. syyskuuta 2008. Kappale on Tea Hiillosteen ja Jarkko Ehnqvistin käsialaa. Kappaleella vierailee rockyhtye Hurriganesin laulaja Remu Aaltonen.
Kappaleesta tehtiin musiikkivideo, joka sai ensiesityksensä The Voicen My Voice -kanavalla 27. elokuuta 2008.
Lohikäärmeen vuosi (elokuva)

Lohikäärmeen vuosi () on Michael Ciminon ohjaama, vuonna 1985 ensi-iltansa saanut rikoselokuva, jonka keskeisissä rooleissa nähdään Mickey Rourke, Ariane Koizumi ja John Lone. Käsikirjoituksen Cimino laati yhdessä Oliver Stonen kanssa Robert Daleyn romaanin pohjalta.
Mickey Rourke esittää elokuvassa Stanley Whitea, omapäistä poliisiupseeria ja Vietnamin veteraania, joka komennetaan New Yorkin Chinatowniin. Hän tekee rikollisuuden kitkemisestä kiinalaiskaupunginosasta missionsa. John Lone esittää Joey Taita, nuorta gangsteria, joka raivaa häikäilemättömästi tietään kohti kiinalaistriadien huippua.
"Lohikäärmeen vuoden" vastaanotto oli hyvin kaksijakoinen. Se asetettiin ehdolle vuoden 1985 Raspberry-palkinnon saajaksi muun muassa huonoimpana elokuvana. Toisaalta ranskalainen elokuvalehti Cahiers du cinéma nosti sen vuoden kymmenen parhaan elokuvan listalleen.
On-Line Encyclopedia of Integer Sequences

The On-Line Encyclopedia of Integer Sequences (OEIS) on laaja internet-tietokanta kokonaislukujonoista. OEIS:ää ylläpitää matemaatikko Neil Sloane. Tietokanta on suosittu sekä ammattimatemaatikoiden että matematiikkaharrastajien keskuudessa.
Jokaisella tietokannan lukujonolla on oma yksilöivä A-numero. Esimerkiksi alkuluvut ovat .
Vaaksiaiset

Vaaksiaiset (Tipulidae) eli vaapsahaiset on sääskiin kuuluva kaksisiipisten heimo, johon kuuluu yli 14 000 lajia. Se on suurin kaksisiipisten heimo. Täysikasvuiset vaaksiaiset ovat tyypillisesti siroja ja erittäin pitkäjalkaisia lentäjiä, joiden siipien kärkiväli on keskimäärin 10–65 millimetriä, joillain "Holorusia"-suvun yksilöillä jopa 11 cm.
Pohjoisissa murteissa hyönteistä on kutsuttu kirsisääskeksi. Myös joissakin murteissa käytetään nimiä (k)ronkkahyttynen tai harakrankka.
Vaaksiaiset eivät pistä, eivätkä pure. Aikuisena ne ovat joko kokonaan syömättä tai juovat mettä. Vaaksiaisten toukat syövät kasveja, matoja ja pieniä toukkia. Ne ovat muiden eläinten saaliseläimiä ja merkityksellisiä ravinteiden kierrossa.
Suomessa on havaittu 338 vaaksiaislajia. Lajirunsaus on suurimmillaan eteläisessä Suomessa.
Suomesta Kittilästä löytyi keväällä 2012 uusi vaaksiainen, "Tipula recondita".
Walking with Strangers

Walking with Strangers on kanadalaisen The Birthday Massacre -yhtyeen kolmas albumi, joka julkaistiin Pohjois-Amerikassa 11. syyskuuta 2007 ja Euroopassa 21. syyskuuta.
Kappale ”To Die For” on uudelleenäänitetty versio yhtyeen ensimmäisen albumin samannimisestä kappaleesta.
Nothing and Nowhere

Nothing and Nowhere on kanadalaisen The Birthday Massacren ensimmäinen albumi, joka julkaistiin 23. heinäkuuta 2002. Suuren kysyntänsä vuoksi siitä julkaistiin uusintapainos vuonna 2004. Albumista tehtiin vielä kolmas painos vuonna 2007.
”To Die For” -kappaleen uusintaversio on yhtyeen "Walking with Strangers" -albumilla.